**REPUBLIKA E SHQIPËRISË**

**MINISTRIA E SHËNDETËSISË DHE MBROJTJES SOCIALE**

**INSTITUTI I SHËNDETIT PUBLIK**

**DEPARTAMENTI I PERFORMANCËS SË SHËNDETIT PUBLIK DHE SËMUNDJEVE KRONIKE**

**Buletini i Institutit të Shëndetit Publik**

**Udhëzime për Autorët**

**Kriteret për publikim**

Buletini i ISHP-së publikon të dhëna dhe informacione me interes për profesionistët e shëndetit publik, kërkuesit shkencorë, profesionistët e kujdesit shëndetësor, stafin pedagogjik, studentët dhe median. Raportet kryesisht bazohen në disiplinën e Epidemiologjisë dhe Shëndetit Publik. Rekomandimet e dhëna duhet të jenë brenda fushës së interesit të ISHP-së.

Artikujt, që shfaqin interes për publikim, duhet të përmbajnë vetëm të dhëna të pabotuara më parë. Analizat e paraqitura në raporte duhet të bazohen në metodat shkencore të pranuara gjerësisht dhe duhet të përfshijnë të dhëna të mjaftueshme për hulumtimin e përshtatshëm të problemit të shëndetit publik në fjalë. Raportet duhet të përmbajnë të dhëna më të fundit të gjeneruara nga studimet, sistemet e survejancës ose studime të natyrave të tjera. Raportet lidhur me hetime në vijim e sipër, ose që kanë përfunduar pak kohë më parë, kanë prioritet më të lartë për botim.

Llojet e artikujve, që mund të publikohen në Buletinin e Shëndetit Publik, janë:

A. Editorial

B. Kërkim Shkencor Origjinal

C. Rishikim Literature

D. Raporte të Survejancës Epidemiologjike

E. Njoftime për Politikat Shëndetësore

F. Lajmërime për Lexuesit

1. *Editorial*

Editoriali duhet të bazohet në një temë aktuale të shëndetit publik. Mund të jetë një temë me interes kombëtar, ose ndërkombëtar. Punimi duhet të jetë i shkurtër dhe tërheqës, jo më shumë se 1000 fjalë. Punimi mund të ketë deri në 10 referenca. Gjithashtu ideja kryesore mund të vijë në një stil gazetaresk dhe të mbështetet nga një tabelë, apo figurë.

1. *Kërkim Shkencor Origjinal*

Këtu përfshihen artikuj të studimeve të përfunduara të cilat i japin përgjigje pyetjeve të ndryshme me interes për shëndetin publik. Përgjigjet ndaj këtyre pyetjeve duhet të orientojnë praktikën e ardhshme të shëndetit publik. Kërkimet Shkencore Origjinale duhet të kenë deri në 3000 fjalë, të përfshijnë 10 deri 25 referenca, si dhe të kenë maksimumi 4-5 tabela/figura. Artikujt që tejkalojnë këto limite mund të konsiderohen për publikim, vetëm nëse sipas opinionit të Redaktorit të Buletinit, ky përjashtim është i justifikueshëm.

*Udhëzim:* Këta artikuj duhet të jenë të thjeshtë, sepse ata duhet thjesht të përmbledhin analizën dhe rekomandimet lidhur me çështjen e interesit dhe jo të sqarojnë çdo detaj, apo shifër në artikull.

Artikujt e dedikuar në këtë seksion duhet të përmbajnë rubrikat:

1. Abstrakt

Abstrakti nuk duhet të përmbajë më shumë se 250 fjalë. Abstrakti duhet të jetë i pastrukturuar (pa rubrika) dhe të paraqesë një përmbledhje sintetike të materialit të plotë të paraqitur në artikull (hyrjes, metodologjisë, rezultateve dhe konkluzioneve) duke adresuar këto pika: kush, çfarë, kur, ku, pse dhe si?

1. Hyrje

Hyrja e një Artikulli Shkencor Origjinal duhet të përshkruajë, se cili është problemi i interesit dhe përse ky problem është i rëndësishëm të hetohet dhe të publikohet. Gjithashtu, ky seksion duhet të jetë i tillë, që të jetë i kuptueshëm për çdo profesionist të shëndetit publik pa njohuri specifike për temën, që trajtohet. Në fund të hyrjes duhet të sqarohet qëllimi i studimit.

1. Materiali dhe metodat

Në 2-3 paragrafë duhet të ofrohet përshkrimi i metodave të përdorura për analizat përkatëse. Detajet në këtë paragraf mund të përfshijnë burimin e të dhënave, mënyrën e mbledhjes së tyre, përkufizimin e rastit ose kriteret e përfshirjes së subjekteve në studim, periudhën e studimit, llojet e kampioneve të marra dhe testet e realizuara (d.m.th serologjike, kultura, apo toksikologjike) si dhe metodat statistikore të përdorura. Nëse bëhet fjalë për të dhënat nga studime, apo sisteme survejance, atëherë duhet të raportohet dhe niveli i përgjigjes.

1. Rezultatet

Në këtë seksion duhet të paraqiten në mënyrë të përmbledhur rezultatet kryesore të analizës së të dhënave. Për shembull mund të përfshihen elemente përshkrues (d.m.th koha, vendi, personi) dhe të dhënat epidemiologjike, trendet kohore dhe nivelet e sëmundjes, trajtimi/et dhe rezultatet. Raportimi i rasteve, apo seria e rasteve duhet të përfshijnë të dhëna lidhur me ekspozimin, shenjat dhe simptomat, diagnozën fillestare, gjetjet laboratorike dhe radiologjike, trajtimin, dekursin klinik dhe rezultatet e trajtimit. Në përgjithësi, të dhënat që përshkruhen këtu, duhet të reflektohen dhe në tabelat apo figurat përkatëse.

1. Diskutimi

Diskutimi duhet të fillojë me një përmbledhje të rezultateve të studimit dhe të përballë gjetjet e studimit në fjalë me studime të tjera të ndërmarra në botë. Nëse është e mundur, rezultatet aktuale duhet të vendosen në kontekstin e studimeve të mëparshme lokale, apo ndërkombëtare. Diskutimi duhet të jetë të paktën 2 paragrafe.

1. Përfundime dhe Rekomandime

Në këtë seksion duhet të përmblidhen konkluzionet e studimit bazuar në interpretimin e rezultateve, si dhe të përcillen mesazhet (rekomandimet) për shëndetin publik në terma të parandalimit dhe kontrollit. Rekomandimet duhet të jenë të mbështetura vetëm në analizat e studimit në fjalë. Kur është e përshtatshme, duhet të formulohen një ose dy fjali ku të përshkruhen masat e kontrollit të rekomanduara në këtë rast.

1. Referencat

Duhet të kenë të paktën 10 referenca dhe të shumtën 25. Duhet të jenë të stilit Vancouver. Shembull: (1)

1.Smith J, Petrovic P, Rose M, De Souz C, Muller L, Nowak B, et al. Placeholder Text: A Study. Citation Styles. 2021 Jul 15;3.

1. Kutia përmbledhëse.

Në 1-2 fjali për secilën, autorët duhet t’i përgjigjen këtyre pyetjeve: Çfarë dihet aktualisht për çështjen në fjalë? Çfarë të rejash sjell ky artikull? Cilat janë implikimet për shëndetin publik? Për shkak se këto përgjigje përmbajnë mesazhet kyç të shëndetit publik si dhe justifikimin për publikimin, autorët duhet që idealisht ta skicojnë kutinë përmbledhëse përpara shkrimit të artikullit.

1. *Rishikim Literature*

Rishikimi i literaturës mund të jetë në dy forma:

1. Sistematik
2. Jo sistematik

Rishikimi i literaturës mund të ketë deri në 6000 fjalë dhe të përmbajë deri në 40 referenca.

Rishikimi sistematik i literaturës duhet të ndjekë modelin e [PRISMA](https://www.prisma-statement.org/). Tek rishikimi sistematik i literaturës artikulli duhet të jetë i formuluar sipas seksioneve të kërkimit shkencor origjinal (abstrakt, hyrje, materiali dhe metoda, rezultate, diskutimi, konkluzione referenca).

Rishikimi jo sistematik i literaturës mund të bazohet në model teorik të publikuar më parë i cili ndiqet për të rishikuar literaturën për çështjen e interesit. Rishikimi jo sistematik nuk ka nevojë të ndjekë në mënyrë rigoroze të gjitha hapat e kërkimit shkencor origjinal. Kjo i lejon më shumë hapësirë autorit të jetë krijues dhe ta organizojë artikullin sipas një modeli, që ai preferon. Gjithsesi është e nevojshme, që artikulli të ketë një abstrakt jo më shumë se 250 fjalë. Hyrja, Konkluzionet dhe Rekomandimet janë të domosdoshme për këtë lloj artikulli.

1. *Raporte të Survejancës epidemiologjike*

Këto duhet të ndjekin në përgjithësi formatin e Artikujve Shkencorë Origjinalë, me disa elementë specifikë lidhur me raportimin e përkatës të survejancës, apo shpërthimit. Ky tip artikulli mund të jetë deri në 6000 fjalë dhe të ketë deri në 20 referenca.

Udhëzim: Me sa të jetë e mundur, një Raport Shpërthimi Epidemik duhet të formulohet në mënyrë kronologjike; pra duhet të tregojë një histori të caktuar në vijimësi.

1. Abstrakti.

Në përgjithësi, paragrafi hyrës duhet të fillojë me 1-3 fjali ku të përshkruhet ekzistenca e një shpërthimi epidemik, apo një problemi të shëndetit publik. Gjithashtu, zakonisht ky paragraf duhet të përmbajë:

1) një përshkrim të faktit që u krye një hetim epidemiologjik, periudhën e këtij hetimi dhe nga kush u krye ai;

2) gjetjet më interesante apo më të rëndësishme;

3) veprimet e ndërmarra për kontrollin e shpërthimit; dhe

4) implikimet për shëndetin publik dhe veprimet që duhet të ndërmerren në përgjigje të hetimit epidemiologjik.

1. Hyrje.

Në 1-2 paragrafë duhet të ofrohet përshkrimi i shpërthimit epidemik, vendi, koha dhe personat e prekur.

1. Hetimi dhe rezultatet:

a. Së pari, paraqisni hetimin fillestar dhe gjetjet e tij. Këtu mund të përfshihen:

1) përshkrimi i vendit dhe mënyrës sesi shpërthimi në fjalë erdhi në vëmendjen e autoriteteve të shëndetit publik;

2) përshkrimi klinik i rastit apo rasteve;

3) rezultatet fillestare të testeve të kryera;

4) hipotezat dhe rezultatet.

b. Më pas, përmblidhni të gjithë hetimin epidemiologjik, duke përfshirë:

1. përkufizimin e rastit,
2. aktivitetet për gjetjen/zbulimin e rasteve,
3. metodat e hetimit,
4. rezultatet.

Rastet duhet të numërohen dhe përshkruhen sipas karakteristikave klinike, trajtimit dhe rezultateve, si dhe sipas kohës, vendit dhe personit.

c. Më pas, paraqisni metodat dhe rezultatet e çdo studimi epidemiologjik analitik.

d. Në fund, paraqisni rezultatet e çdo testimi mikrobiologjik, toksikologjik apo të natyrave të tjera, të pasuar nga rezultatet e testimit të kampioneve mjedisorë.

1. Përgjigjja e shëndetit publik.

Kur është e përshtatshme, bëni një përshkrim të shkurtër ku të përmblidhni çdo ndërhyrje të shëndetit publik të ndërmarrë, si dhe rezultatet e këtyre ndërhyrjeve.

1. Referencat. Shih Kërkim Shkencor Origjinal.
2. Kutia përmbledhëse. Shih Kërkim Shkencor Origjinal.
3. *Njoftime për Politikat Shëndetësore.*

Njoftimet për Politikat Shëndetësore synojnë bërjen publike të politikave apo rekomandimeve zyrtare (p.sh.: të ISHP-së). Maksimumi i fjalëve për këtë lloj artikulli është 1400 fjalë dhe 20 referenca. Lejohen deri në 3 tabela/figura, ose kuti me mesazhe. Njoftimet për Politikat Shëndetësore nuk duhet të përmbajnë seksionin Diskutimi, si dhe nuk është e nevojshme të përmbajnë kutinë përmbledhëse. Njoftimet për Politikat Shëndetësore mund të variojnë në mënyrë të konsiderueshme. Po japim një udhëzues në vijim:

1. Abstrakti.

Abstakti duhet të mos ketë më shumë se 150-200 fjalë. Ai mund të përmbajë disa ose të gjithë prej këtyre elementëve: një fjali hyrëse që e orienton lexuesin për çështjen në fjalë, një përshkrim të shkurtër të problemit të shëndetit pubilk dhe një përshkrim të shkurtër të arsyeve për propozimin për politikat shëndetësore, ose rekomandimet. Gjithashtu duhet të përmbajë 1-2 fjali ku të përshkruhen konkluzionet dhe implikimet për shëndetin publik të politikave të reja shëndetësore apo rekomandimeve.

1. Sfondi.

Njoftimet për Politikat Shëndetësore duhet të përmbajnë një paragraf pas Abstraktit që përmbledh informacione të lidhura me politikën përkatëse dhe që mund të ndihmojë lexuesit të kuptojnë kontekstin dhe nevojën për politikat apo rekomandimet, që propozohen.

1. Metodat.

Këtu duhet të përshkruhen metodat e përdorura për formulimin e politikave ose rekomandimeve, duke përfshirë përgjigjet ndaj disa ose gjithë pyetjeve në vijim:

a. Kush ka qënë i përfshirë në prodhimin e udhëzimeve ose rekomandimeve dhe në ç’mënyrë ishte i/e përfshirë? b. Cilat të dhëna bazë u morën në konsideratë? c. Cila ishte arsyeja kryesore për marrjen në konsideratë të të dhënave bazë? U përjashtua ndonjë e dhënë në këtë kontekst dhe nëse po, pse?

1. Arsyeja kryesore dhe të dhënat.

Njoftimet për Politikat Shëndetësore duhet të përmbajnë një rishikim të saktë të arsyeve për politikat ose rekomandimeve dhe evidencave shkencore për formulimin e tyre. Ky seksion duhet të përfshijë shpjegime se në ç’mënyrë polikat apo rekomandimet kontribuojnë më tej, ose ndryshojnë nga politikat dhe rekomandimet e përdorura deri tani.

1. Paraqitja e politikave apo rekomandimeve.

Politikat apo rekomandimet duhet të shprehin qartë, se kur hyjnë në fuqi dhe cilët persona prek dhe në çfarë rrethanash.

1. Komente.

Këtu duhet të përshkruhet impakti i pritshëm i politikave ose rekomandimeve të reja dhe planet për vlerësimin e këtyre politikave dhe rekomandimeve.

1. Referencat.

Shih Kërkim Shkencor Origjinal

*F. Lajmërime për lexuesit.*

Lajmërime për lexuesit përmbajnë lajmërime për evente të ardhshme të lidhura me shëndetin publik, kurse trajnimi, konferenca dhe publikime me interes për lexuesit e Buletinit. Lajmërimet zakonisht duhet të kufizohen në jo më shumë se 250 fjalë me 1 deri në 3 referenca dhe do të redaktohet nga stafi editorial, nëse kjo është e nevojshme.

Të gjitha punimet duhet të dorëzohen në variantin Word me llojin e shkrimit “Times New Roman” dhe madhësinë e shkrimit 12. Të gjitha tabelat duhet të jenë të krijuara në Word ose Excel dhe të kenë të vijëzuar vetëm kokën e tabelës dhe fundin e saj. Figurat duhet të krijohen në Excel dhe të dërgohen në këtë variant në mënyrë, që të kenë mundësi të editohen nga stafi editorial i Buletinit.

Materialet duhet të dorëzohen me email, në adresën: eni.tresa@ishp.gov.al. Brenda 2 javësh autorët do të marrin informacion, nëse materiali i tyre do të pranohet ose jo në Buletin, apo ka nevojë për përmirësime shtesë. Adresa postare: Buletini i ISHP-së, Instituti i Shëndetit Publik, Tiranë.

*Përmbledhje e kritereve për publikim*

|  |  |  |
| --- | --- | --- |
| **Lloji i artikullit** | **Nr fjalësh maksimal** | **Referenca** |
| Editorial | 1000 | 10 |
| Kërkim Shkencor Origjinal | 3000 | 10-25 |
| Rishikim Literature | 6000 | 40 |
| Raporte të Survejancës Epidemiologjike | 6000 | 20 |
| Njoftime për Politikat Shëndetësore | 1400 | 20 |
| Lajmërime për Lexuesit | 250 | 1-3 |